钦定古今图书集成/明伦汇编/人事典/第057卷 > 孔丛子 > 《卜居》周屈平
## 钦定古今图书集成/明伦汇编/人事典/第057卷 > 孔丛子 > 《卜居》周屈平

屈原既放三年，不得复见。竭智尽忠，蔽障于谗，心烦
意乱，不知所从。乃往见太卜郑詹尹曰：“余有所疑，愿
因先生决之。”詹尹乃端策拂龟曰：“君将何以教之？”屈
原曰：“吾宁悃悃款款，朴以忠乎？将送往劳来，斯无穷
乎？宁诛鉏草茅以力耕乎？将游大人以成名乎？宁正
言不讳以危身乎？将从俗富贵以媮生乎？宁超然高
举，以保真乎？将哫訾栗斯，喔咿嚅唲，以事妇人乎？宁
廉洁正直以自清乎？将突梯滑稽，如脂如韦，以絜楹
乎？宁昂昂若千里之驹乎？将氾氾若水中之凫，与波
上下，偷以全吾躯乎？宁与骐骥抗轭乎？将随驽马之
迹乎？宁与黄鹄比翼乎？将与鸡鹜争食乎？此孰吉孰
凶？何去何从？世溷浊而不清，蝉翼为重，千钧为轻。黄
锺毁弃，瓦釜雷鸣。谗人高张，贤士无名。吁嗟嘿嘿兮，
谁知吾之廉真？”詹尹乃释策而谢曰：“夫尺有所短，寸
有所长，物有所不足，智有所不明，数有所不逮，神有
所不通。用君之心，行君之意，龟策诚不能知此事